Babg a 6: A Zezi rogmã tɛk n tãag a kũumã
Wẽnnaam tʋma malɛk a Gabriyɛll pʋg-sad yʋʋr sẽn boond t’a Maari nengẽ. A yeel-a lame t’a na n doga biig sẽn na n wa lebg rĩm n dɩ naam wakat fãa. La a tog n pʋda biigã yʋʋr t’a Zezi. A Maari rog-a-la rũms roogẽ tɩ pe-kɩɩmb wa ges-a be. Rap sẽn yit yaang n bao n na n tɩ ges biigã, tɩ ãdg wilg-b sore. D na n bãnga ned ning sẽn kɩt tɩ rapã yã ãdgã, la Wẽnnaam sẽn kogl a Zezi to-to t’a bɛɛbã pa tõog n kʋ-a wã.
Sẽn paase, d na n yãame t’a Zezi sẽn wa n tar yʋʋm 12, a sõsa ne karen-saam dãmb wẽnd-doogẽ wã. A sẽn wa n tar yʋʋm 30 a reega lisgu, n sɩng Rĩungã koe-noog moonego, la a zãmsd nebã wa Wẽnnaam sẽn da tʋm-a t’a wa maanã. A Zezi yãka rap 12 tɩ b lebg a tʋm-tʋmdba, tɩ b sõngd-a n moond koɛɛgã.
A Zezi maana yel-soalem wʋsg me. A rɩlga neb kʋʋng ne zĩm bõones a wãn la bur a wãn bala. A sãooga bãad dãmb la a vʋʋg kũ-rãmb menga. Baasgẽ wã, d na n yãa bũmb ning sẽn paam a Zezi a kũumã daare, la b sẽn kʋ-a to-to wã me. A Zezi moona koɛɛgã yʋʋm a tã la pʋɩ-sʋka. Dẽnd babg a yoobã gomda yɛl sẽn zĩnd yʋʋm 34 la kiis a wãn pʋgẽ yelle.
mos_Latn mos_Latn mos_Latn mos_Latn